Louise Brown (LA), 2024-10-11:
Tak for det.
Jeg satser på at få en plads lidt tættere på snart.
Nå, så kom vi til tredje del af forebyggelsesaftalen fra sidste år.
Det er en aftale, som vi i Liberal Alliance ikke er en del af; det har vi også hørt tidligere i dag.
Det betyder dog ikke, at der ikke er tiltag heri, som vi finder fornuftige, for det er der.
Det giver naturligvis mening, at man ikke skal indføre produkter, der er ulovlige, i Danmark.
Problemet kan så opstå, når vi sammen skal beslutte, hvad det så er, der skal være ulovligt.
Noget af det, vi gik ind i forhandlingerne med, var at give Sikkerhedsstyrelsen flere beføjelser eller muskler, som jeg tror det blev betegnet dengang.
Det giver mening, at der slås hårdt ned på urostiftere og banditter, og de mennesker, der sælger ulovlige produkter, hvad enten det er til børn eller voksne, er nogle banditter.
Det samme gør sig gældende for dem, der sælger lovlige produkter, men til mindreårige, selv om der her kan være nogle gråzoner, når vi f.eks. taler om et ungt menneske, der sidder bag kassen i en butik, og som ikke lige får spurgt om id. Her mener jeg så, det er butikkens problem og butiksejeren, der er banditten.
Højere bøder mener vi er et godt greb.
Den umoralske butiksejer, der har puffbars liggende under disken, griner jo nok bare af sådan en lille bøde på et par tusind kroner, og han sælger lystigt videre, så snart han har muligheden for det.
Her skal bøden jo skrues op, og det ser den også ud til at blive med det her lovforslag.
Men i gamle dage grinede vi jo altså lidt af svenskerne, og vi kaldte vores naboer derovre for Forbudssverige.
I Danmark brystede vi os af vores sunde fornuft.
Vi havde ikke så mange regler og forbud.
Desværre er Danmark nu ved at blive et større forbudsland end Sverige.
Den svenske regering undrer sig i et brev til de danske myndigheder over de mange nye danske forbud på nikotinområdet.
I brevet spørger den svenske regering om, om de her foranstaltninger egentlig er velbegrundede, og om der måske kunne findes mindre indgribende foranstaltninger for at nå det samme mål.
Det er jo gode spørgsmål, som jeg faktisk synes vi bør tænke over.
For sagen er jo den, at i Sverige lever de faktisk længere, end vi gør, og er bedre til folkesundhed, end vi er.
De bliver i mindre grad ramt af folkesygdomme, og en af de her væsentlige grunde er, at svenskerne ryger mindre.
Nu er snus forbudt i Danmark, men det er nikotinposerne jo ikke endnu, men sundhedsministeren er måske godt på vej.
Som jeg har påpeget før, vil man nu for at beskytte de unge indføre et forbud, der rent faktisk rammer de voksne.
Det er jo helt ulogisk.
Børn og unge må jo i forvejen ikke købe de her produkter, men i stedet for kun at koncentrere sig om at håndhæve de eksisterende regler om salg til unge skal vi til at indføre endnu flere forbud.
Med sit forslag om en nikotingrænse på 9 mg pr. nikotinpose vil ministeren i praksis fjerne over 90 pct. af det legale marked for nikotinposer.
Nikotinposer er altså mindre skadelige end cigaretter, og hvis vi sådan realistisk set skal nedbringe rygningen i Danmark må vi jo have en eller anden form for alternativ.
Jeg forstår godt, at man gerne vil holde igen med nikotinen, men realiteten er, at de fleste nikotinposer i Danmark har et indhold på mellem 10 og 14 mg, som det også er blevet nævnt tidligere.
Så vil sundhedsministeren sikkert sige: Ja, men vi skal jo hindre de unge i at bruge nikotinposer med meget høje koncentrationer.
I medierne hører man eksempler på 35 mg og 50 mg, og det tænker jeg også man sagtens kan undgå ved at lægge en grænse, som man f.eks. har gjort det i nogle af de andre lande omkring os.
I Finland ligger den på 16,6 mg, og i Sverige tror jeg industrien har sat en grænse på 20 mg.
Realiteten er bare, at Danmark er lidt ude af trit med vores naboer, når det kommer til det her, og jeg er altså bange for, at det betyder, at folk begynder at købe deres produkter illegalt.
Det kan være fra en eller anden snusket hjemmeside eller fra et bagagerum, og det kan jo også være, der ligger andre illegale varer i det der bagagerum samtidig med.
Jeg tror ikke på, at det her kommer til at hjælpe på forebyggelsen.
Jeg tror faktisk desværre, det kommer til at skubbe nogle af de her unge mennesker i en forkert retning.
Vi skulle gøre ligesom i Sverige, og som man er på vej til at gøre i Finland, nemlig sikre et velreguleret marked for legale nikotinprodukter, som kan være med til at nedbringe rygningen.
Jeg synes ikke, vi skal blive Forbudsdanmark, men at vi skal være Foregangsdanmark.
Så lad os nu vise vores naboer, at vi godt kan nedbringe rygningen, ikke ved nogle tankeløse forbud, men ved oplysning og gode incitamenter til at skifte cigaretterne ud med mindre skadelige produkter.